Der var ikke offside, da AaB fik underkendt et sent mål i 1-1 kampen mod Esbjerg, og det ærgrer træner Kent Nielsen.

Ronnie Schwartz scorede til 2-1 kort før tid for AaB i lørdagens Superligakamp mod Esbjerg, men der blev dømt offside, så kampen sluttede 1-1, hvilket AaB-træner Kent Nielsen er træt af. - Det er der ikke. Vi er tæt på, men vi må fokusere på det, vi er herre over, så går det måske vores vej på et tidspunkt, siger Kent Nielsen til Tv2 Sport. Han var godt tilfreds med den måde spillerne greb kampen an på, især før pausen, hvor den nordjyske bundklub fortjent kom foran ved Nicklas Helenius. - Spillemæssigt var det en god første halvleg, mens vi i anden halvleg kom under et gevaldigt pres. Men jeg kan ikke sætte en finger på spillernes indsats, vilje og arbejdsomhed. Det er det, der skal til. - Vi kunne godt have tabt i anden halvleg, men vi kunne også have vundet på vores første, siger Kent Nielsen. Det er AaB's fjerde kamp i træk uden nederlag, men holdet ligger alligevel sidst i Superligaen. Holdet har 14 point, samme antal, som Randers FC. FC Nordsjælland og Esbjerg har begge 15 point.